Ifølge vedtægtens artikel 31, stk. 1, udnævnes ansøgere opført på en egnethedsliste efter en udvælgelsesprøve og udvalgt af ansættelsesmyndigheden til at besætte de ledige stillinger i lønklassen for den ansættelsesgruppe, der er anført i meddelelsen om den udvælgelsesprøve, de har bestået. Imidlertid har lovgiver i forbindelse med den reform af vedtægten, som blev vedtaget ved forordning nr. 723/2004, i nævnte vedtægt indsat et bilag XIII, hvis artikel 13, stk. 1, i dens egenskab af speciel overgangsbestemmelse, som undtagelse til den generelle regel i vedtægtens artikel 31, stk. 1, bestemmer, at tjenestemænd opført før den 1. maj 2006 på listen over egnede ansøgere fra udvælgelsesprøver på niveau A 7/A 6 og ansat efter denne dato indplaceres på lønklasse AD 6.

Følgelig kan situationen for tjenestemænd, der er ansat efter at have bestået en udvælgelsesprøve, og som skal gøre karriere i institutionerne ved at besætte et vist antal på hinanden følgende stillinger, ikke for så vidt angår indplacering i lønklasse op på løntrin ved ansættelsen sammenlignes med situationen for midlertidigt ansatte, som ansættes til at bestride en bestemt stilling.

Princippet om ligebehandling og princippet om forbud mod forskelsbehandling kræver, at sammenlignelige situationer ikke behandles forskelligt, medmindre forskelsbehandlingen er objektivt begrundet. Der kan ikke rejses tvivl om, at forskellige kategorier af ansatte ved Unionen har forskellig status, alt efter om de er egentlige tjenestemænd eller falder ind under de forskellige kategorier af ansatte, der er omfattet af ansættelsesvilkårene for øvrige ansatte. Definitionen af hver enkelt af de pågældende kategorier svarer nemlig til unionsadministrationens velbegrundede behov og arten af de arbejdsopgaver, vedvarende eller midlertidige, som den pågældende kategori af ansatte skal udføre.

Med forbehold af overholdelsen af vedtægtens artikel 27, stk. 1, og artikel 29, stk. 1, som har til formål at sikre, at der ansættes tjenestemænd, der opfylder de højeste krav, råder ansættelsesmyndigheden over et vidt skøn ved fastsættelsen af de kompetencekriterier, der kræves i forbindelse med de ledige stillinger, og ved fastsættelsen, i forhold til disse kriterier og mere generelt i tjenestens interesse, af vilkårene og de nærmere bestemmelser for afholdelsen af en udvælgelsesprøve. Det valg, som følger af dette vide skøn, skal altid foretages i forhold til de krav, der er forbundet med den stilling, der skal besættes, og mere generelt i tjenestens interesse.

Ligebehandlingsprincippet er tilsidesat, når to persongrupper, hvis retlige og faktiske situation ikke adskiller sig væsentligt fra hinanden, behandles forskelligt, eller når forskellige situationer behandles ens.

Når en meddelelse om udvælgelsesprøve, som er offentliggjort med henblik på at ansætte tjenestemænd i en vis lønklasse, kræver af ansøgerne, at de opfylder et mindstekrav om erhvervserfaring, skal de beståede ansøgere fra denne udvælgelsesprøve, uanset deres alder og tidligere erhvervserfaring, imidlertid anses for alle at henhøre under en identisk situation for så vidt angår deres indplacering i lønklasse. Således tages der i den sammenligningstabel, der fremgår af artikel 13, stk. 1, i bilag XIII til vedtægten, åbenbart ikke, direkte eller indirekte, hensyn til den ansatte tjenestemands alder.

Følgelig vil beståede ansøgere fra en udvælgelsesprøve, der er opført på en egnethedsliste før den 1. maj 2006 og udnævnt efter denne dato, og som er indtrådt i EU’s offentlige tjeneste efter uden for institutionerne at have erhvervet en væsentlig erhvervserfaring, i øvrigt alt andet lige ikke kunne gøre krav på karrieremæssige perspektiver, som svarer til de karrieremæssige perspektiver for beståede ansøgere, som blev ansat i nævnte offentlige tjeneste, da de var yngre, eftersom de førstnævntes karrierer principielt vil være kortere end de sidstnævntes karrierer. Imidlertid er denne omstændighed ikke en forskelsbehandling på grundlag af alder, men henhører under omstændigheder, som er særegne for hver enkelt af disse beståede ansøgere.

(jf. præmis 56 og 58-60)

Domstolen: 22. december 2008, sag C-443/07 P, Centeno Mediavilla m.fl. mod Kommissionen, præmis 83

Retten i Første Instans: 25. oktober 2005, sag T-368/03, De Bustamante Tello mod Rådet, præmis 69; 11. juli 2007, sag T-58/05, Centeno Mediavilla m.fl. mod Kommissionen, præmis 89